Document ID: 32013R0818

KOMISSION ASETUS (EU) N:o 818/2013,
annettu 28 päivänä elokuuta 2013,
Euroopan parlamentin ja neuvoston asetuksen (EY) N:o 1333/2008 liitteen III muuttamisesta siltä osin kuin on kyse rasvahappojen sakkaroosiestereiden (E 473) käytöstä kirkkaiden vesipohjaisten maustettujen juomien aromeissa
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan ja 30 artiklan 5 kohdan
sekä katsoo seuraavaa:
(1)
Asetuksen (EY) N:o 1333/2008 liitteessä III vahvistetaan unionissa elintarvikearomeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Tätä luetteloa voidaan muuttaa elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetussa Euroopan parlamentin ja neuvoston asetuksessa (EY) N:o 1331/2008 (2) tarkoitetun yhtenäisen menettelyn mukaisesti.
(3)
Unionissa hyväksyttyjen elintarvikelisäaineiden luettelo voidaan asetuksen (EY) N:o 1331/2008 3 artiklan 1 kohdan nojalla saattaa ajan tasalle joko komission aloitteesta tai asiaa koskevan hakemuksen perusteella.
(4)
Hakemus rasvahappojen sakkaroosiestereiden (E 473) käytön hyväksymiseksi emulgointiaineena aromeissa esitettiin 20 päivänä elokuuta 2008 ja toimitettiin jäsenvaltioiden saataville.
(5)
Emulgointiaineita tarvitaan stabiloimaan öljypohjaisia aromeja silloin, kun niitä lisätään vesipohjaisiin juomiin. Jos emulgointiainetta ei lisättäisi, mausteöljy ei liukenisi, vaan jäisi öljyrenkaaksi juoman pinnalle. Tämä estää aromin leviämisen tasaisesti juomaan ja lisää sen altistumista hapelle, mikä heikentää aistinvaraisten ominaisuuksien hyväksyttävyyttä. Lisäksi se tekee kirkkaiden juomien tuottamisen äärimmäisen vaikeaksi. Nämä ongelmat voidaan tietyssä määrin ratkaista käyttämällä pestyjä öljyjä, mutta niiden astinvaraisten ominaisuuksien hyväksyttävyys on heikompi. Rasvahappojen sakkaroosiesterien avulla voidaan tuottaa kirkkaita juomia, joihin lisätty aromi toimii paremmin.
(6)
Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta lausunnon asetuksen (EY) N:o 1333/2008 liitteessä III vahvistetun unionissa hyväksyttyjen elintarvikelisäaineiden luettelon saattamiseksi ajan tasalle.
(7)
Euroopan elintarviketurvallisuusviranomainen on antanut rasvahappojen sakkaroosiestereitä (E 473) koskevan lausunnon (3) ja vahvistanut niiden hyväksyttäväksi päiväsaanniksi 40 mg/kg painokiloa kohti päivässä. Ehdotetusta lisäkäytöstä kirkkaissa maustetuissa virvoitusjuomissa aiheutuva rasvahappojen sakkaroosiestereille altistuminen on 0,1 prosenttia hyväksyttävästä päiväsaannista (4). Koska tämän lisäaineen tarkasteltavana olevasta lisäkäytöstä aiheutuva altistus on hyväksyttävään päiväsaantiin verrattuna vähäinen, tällä rasvahappojen sakkaroosiestereiden (E 473) lisäkäytöllä ei todennäköisesti ole vaikutusta ihmisten terveyteen.
(8)
Sen vuoksi on aiheellista hyväksyä rasvahappojen sakkaroosiestereiden (E 473) käyttö elintarvikkeiden lisäaineena kirkkaiden vesipohjaisten juomien aromeissa.
(9)
Sen vuoksi asetuksen (EY) N:o 1333/2008 liitettä III olisi muutettava.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liite III tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä elokuuta 2013.

Labels: 0
3
17